DA Den Europæiske Unions Tidende L 279/10

KOMMISSIONENS FORORDNING (EU) Nr. 1004/2013

af 15. oktober 2013

om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af 8-hydroxyquinolin, cyproconazol, cyprodinil, fluopyram, nikotin, pendimethalin, penthiopyrad og trifloxystrobin i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a, og

ud fra følgende betragtninger:

(1) Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af pendimethalin og trifloxystrobin. Der er i del A i bilag III til forordning (EF) nr. 396/2005 fastsat maksimalgrænseværdier for restkoncentrationer af cyproconazol, cyprodinil, fluopyram, nikotin og penthiopyrad. Der er ikke fastsat specifikke maksimalgrænseværdier i bilag II og III for 8-hydroxyquinolin, og stoffet er heller ikke optaget i bilag IV til forordning (EF) nr. 396/2005, hvorfor en standardværdi på 0,01 mg/kg har fundet anvendelse.

(2) Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet 8-hydroxyquinolin på tomater indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier.

(3) For så vidt angår cyproconazol er der indgivet en sådan ansøgning for sennepsfrø og sæddodder. For så vidt angår cyprodinil er der indgivet en sådan ansøgning for radiser og cucurbitae (ikke spiselig skræl). For så vidt angår pendimethalin er der indgivet en sådan ansøgning for skorzonerrod, knoldselleri, kålroer, majroer, bladselleri og urteudtræk (rødder). For så vidt angår trifloxystrobin er der indgivet en sådan ansøgning for bønner (med bælg).

(4) I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.

(5) Den Europæiske Fødevaresikkerhedsautoritet (i det følgende benævnt "autoriteten") har vurderet ansøgningerne og vurderingsrapporterne, idet den især undersøgte risiciene for forbrugerne og, hvor det var relevant, for dyr, og afgivet begrundede udtalelser om de foreslåede maksimalgrænseværdier (2). Autoriteten har sendt udtalelserne til Kommissionen og medlemsstaterne og offentliggjort dem.

(6) Autoriteten konkluderede i sine begrundede udtalelser, at for så vidt angår anvendelse af cyproconazol på sennepsfrø og sæddodder, er de forelagte data kun tilstrækkelige til, at der kan fastsættes en ny maksimalgrænseværdi for brug i det nordlige EU. For så vidt angår anvendelsen af pendimethalin på knoldselleri, kålroer, majroer og bladselleri konkluderede autoriteten, at de forelagte data ikke er tilstrækkelige til at fastsætte en ny maksimalgrænseværdi.

(7) For så vidt angår alle andre ansøgninger konkluderede autoriteten, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Der kunne ikke påvises nogen risiko for, at det acceptable daglige indtag (ADI) eller den akutte referencedosis (ARfD) overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde stofferne, eller ved kortvarig eksponering gennem et højt forbrug af de pågældende afgrøder og produkter.

(8) For så vidt angår penthiopyrad indsendte ansøgeren yderligere data, der bekræfter, at penthiopyrads metabolisme i genmodificerede afgrøder fungerer på samme måde som i konventionelle afgrøder. For at undgå handelsbarrierer for importen af solsikkefrø, rapsfrø, sojabønner og bomuldsfrø er det nødvendigt at fastsætte højere maksimalgrænseværdier for restkoncentrationer. Der bør derfor fastsættes nye maksimalgrænseværdier i del A i bilag III til forordning (EF) nr. 396/2005 for disse produkter.

(9) For så vidt angår fluopyram blev der i forordning (EF) nr. 270/2012 (3) fastsat midlertidige maksimalgrænseværdier for adskillige produkter indtil den 31. december indtil der er indsendt yderligere restkoncentrationsdata. Sådanne data blev forelagt Tyskland, der er rapporterende medlemsstat for det stof, den 17. december 2012. For at give den rapporterende medlemsstat den nødvendige tid til at vurdere disse data og forberede en vurderingsrapport, autoriteten den nødvendige tid til at vurdere den rapport og Kommissionen den nødvendige tid til at træffe afgørelse er det hensigtsmæssigt at forlænge gyldigheden af disse maksimalgrænseværdier indtil to år efter offentliggørelsen af denne forordning.

(10) For så vidt angår nikotin blev der i forordning (EF) nr. 812/20 (4) fastsat midlertidige maksimalgrænseværdier for te, urteudtræk, krydderier, hyben og friske urter indtil 14. august 2013, indtil der er indsendt og vurderet nye data og oplysninger om den naturlige forekomst eller dannelse af nikotin i de pågældende produkter. Kommissionen er informeret om et forskningsprojekt, som undersøger nikotinkilderne i disse afgrøder. I lyset af den forventede varighed af undersøgelsen og for at give Kommissionen den nødvendige tid til at træffe afgørelse er det hensigtsmæssigt at forlænge gyldigheden af disse maksimalgrænseværdier indtil tre år efter offentliggørelsen af denne forordning.

(11) På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, de relevante krav i artikel 14, stk. 2, i forordning (EF) nr. 396/2005.

(12) Forordning (EF) nr. 396/2005 bør ændres i overensstemmelse hermed.

(13) Af hensyn til retssikkerheden bør ændringen vedrørende nikotin finde anvendelse fra 15. august 2013.

(14) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET DENNE FORORDNING:

Artikel 1

Bilag II og III til forordning (EF) nr. 396/2005 ændres som angivet i bilaget til nærværende forordning.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Den anvendes dog fra den 15. august 2013 for nikotin i hyben med kodenummer 0154050, friske urter med kodenummer 0256000, te med kodenummer 0610000, urteudtræk med kodenummer 0630000 og krydderier med kodenummer 0800000.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 15. oktober 2013. På Kommissionens vegne José Manuel BARROSO Formand

(1) EUT L 70 af 16.3.2005, s. 1.

(2) EFSA's videnskabelige rapporter foreligger online: http://www.efsa.europa.eu:

Reasoned opinion on the modification of the existing MRL for 8-hydroxyquinoline in tomatoes. EFSA Journal 2013; 11(5):3224 (20 pp.). doi:10.2903/j.efsa.2013.3224.

Reasoned opinion on the modification of the existing MRL for cyproconazole in mustard seed and gold of pleasure. EFSA Journal 2013; 11(4):3194 (26 pp.). doi:10.2903/j.efsa.2013.3194.

Reasoned opinion on the modification of the existing MRLs for cyprodinil in radishes and cucurbits inedible peel. EFSA Journal 2013; 11(4):3184 (24 pp.). doi:10.2903/j.efsa.2013.3184.

Reasoned opinion on the modification of the existing MRLs for pendimethalin in various crops. EFSA Journal 2013; 11(5):3217 (27 pp.). doi:10.2903/j.efsa.2013.3217.

Reasoned opinion on the modification of the existing MRL for trifloxystrobin in beans with pods. EFSA Journal 2013; 11(4):3199 (24 pp.). doi:10.2903/j.efsa.2013.3199.

(3) EUT L 89 af 27.3.2012, s. 5.

(4) EUT L 208 af 13.8.2011, s. 1.